b'\n_START_ARTICLE_\nLetalo za zgodnje opozarjanje\n_START_PARAGRAPH_\nLetalo za zgodnje opozarjanje in kontrolni center tudi lete\xc4\x8di radar (ang. AEW&C - Airborne Early Warning & Control, kdaj tudi AWACS) je vrsta voja\xc5\xa1kega letala, ki se uporablja za zaznavanje letal, helikopterjev, ladij in tudi kopenskih vozil na dolge razdalje. Poleg tega se uporablja kot poveljni\xc5\xa1ki/kontrolni center za koordinacijo delovanja bojne skupine, lahko pa tudi za iskanje ter re\xc5\xa1evanje. V nekaterih primerih se za AEW&C uporabljajo tudi helikopterji npr. britanski Westland Sea King ali pa zra\xc4\x8dne ladje. Oznaka AWACS (Airborne Warning And Control System) je ime za specifi\xc4\x8dni sistem, name\xc5\xa1\xc4\x8den na letalih Boeing E-3 Sentry in na japonskem E-767. Letala AEW&C se lahko uporabljaja tako za ofenzivne, kot tudi defenzivne operacije. Poleg tega je lete\xc4\x8di radar mobilen in tako te\xc5\xbeja tar\xc4\x8da za sovra\xc5\xbenika._NEWLINE_Lete\xc4\x8di radar ima prednost, ker lahko zaradi velike vi\xc5\xa1ine leta (10 km) zazna tar\xc4\x8de precej dlje od zemeljskega radarja. Radarski \xc5\xbearki lahko potujejo samo naravnost, ne morejo slediti ukrivljenosti Zemlje. Tar\xc4\x8de pod obzorjem so nevidne tako za lete\xc4\x8de kot za zemeljske radarje, je pa obzorje za lete\xc4\x8di radar precej dlje._NEWLINE_Moderna AEW&C letala lahko zaznajo letala do 400 kilometrov dale\xc4\x8d, precej ve\xc4\x8d od dosega raket zemlja-zrak. Eno letalo na vi\xc5\xa1ini leta 9.100 metrov lahko pokriva 312.000 km\xc2\xb2 veliko obmo\xc4\x8dje. Tri taka letala lahko torej pokrivajo vso Srednjo Evropo._NEWLINE_V zra\xc4\x8dnih dvobojih lahko letala AEW&C delijo radarsko sliko z lovci. S tem pove\xc4\x8dajo doseg zaznave in naredijo lovska letala manj opazna, ker ni treba ve\xc4\x8d uporabljati radarjev na lovcih.'